ТекIуауэ къагъэзэж
Япэ зыгъэсэгъуэр иухауэ «Спартак-Налшыкыр» Тыркум къокIыж. Тхьэмахуэ дэкIмэ, аргуэру ягъэзэжынущ.
Къежьэжын ипэкIэ, ди щIалэхэм зи чэзу зэныбжьэгъугъэ зэIущIэ ирагъэкIуэкIащ. Абыхэм хьэрхуэрэгъу къахуэхъуащ Словакием щыщ «Ружомберок» командэр.
Налшыкдэсхэм зэIущIэм тепщэныгъэр щаIыгъащ. Джэгум и япэ Iыхьэм Панюков Андрей ди щIалэхэр япэ иригъэщащ. Загъэпсэхуу къихьэжа иужькIэ Чхапелие Никэ кIэух бжыгъэр 2:0-м нигъэсащ.
«Спартак-Налшыкым» хэту «Ружомберок» командэм дэджэгуащ Цыган (Степановыр), Джикие, Костиныр, Сусловыр (Беппаевыр), Зинович, Киреевыр (Султоновыр, Гъубжыр), Галиныр (Мэшыкъуэр), Щэ-уейр (Чуперкэ), Рухайа (Чхапелие), Болэр (Бажэр), Панюковыр (Сира-дзе).
Хьэтау Ислъам.
